ໃນຕອນແລງ ຂອງວັນທີ 3 ພຶດສະພາ 2022 ການນຳ ແລະ ສະມາຊິກ 3 ອົງການຈັດຕັ້ງມະຫາຊົນ (ຊາວໜຸ່ມ, ແມ່ຍິງ ແລະ ກຳມະບານ) ຂອງຫ້ອງວ່າການສຳນັກງານນາຍົກລັດຖະມົນຕີ (ຫສນຍ) ໄດ້ສາມັກຄີກັນອອກແຮງງານອະນາໄມລວມ, ຊຶ່ງນໍາພາໂດຍທ່ານ ອາລຸນໄຊ ສູນນະລາດ, ລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກ ລັດຖະມົນຕີ.
.
ການອອກແຮງງານໃນຄັ້ງນີ້ ແມ່ນໄດ້ພ້ອມກັນຕັດຫຍ້າ, ປັດກວດ ແລະ ເກັບຂີ້ເຫຍື້ອ ຢູ່ພາຍໃນ ແລະ ອ້ອມຮອບຮົ້ວ ຫ້ອງວ່າການສຳນັກງານນາຍົກລັດຖະມົນຕີ ໂດຍມີຈຸດປະສົງ ເພື່ອສ້າງຂະບວນການສະເຫຼີມສະຫຼອງ ວັນກຳ ມະກອນສາກົນ 1 ພຶດສະພາ ຄົບຮອບ 136 ປີ ແລະ ຜົນສຳເລັດກອງປະຊຸມສະຫຼຸບວຽກງານ ຂອງ 3 ອົງການຈັດຕັ້ງມະຫາຊົນ ຫສນຍ ປະຈຳປີ 2021 ໃຫ້ມີຄວາມໝາຍສຳຄັນ ແລະ ເປັນຂະບວນການຟົດຟື້ນ,
.
ທັງເຮັດໃຫ້ສະມາຊິກ 3 ອົງການຈັດຕັ້ງມະຫາຊົນ ກໍ່ຄືພະນັກງານ ຫສນຍ ໄດ້ເຄື່ອນໄຫວກິດຈະກຳຮ່ວມກັນ, ມີຄວາມສາມັກຄີຮັກແພງ ແລະ ຊ່ວຍເຫຼືອ ເຊິ່ງກັນ ແລະ ກັນ. ອັນສຳຄັນ ແມ່ນປະກອບສ່ວນ ເຮັດໃຫ້ຫ້ອງວ່າການສຳນັກງານນາຍົກລັດຖະມົນຕີ ຊຶ່ງເປັນບ່ອນເຮັດວຽກຂອງການນຳຂັ້ນສູງ ແລະ ບ່ອນຕ້ອນຮັບແຂກສຳຄັນ ທັງພາຍໃນ ແລະ ຕ່າງປະເທດ ມີຄວາມເປັນລະບຽບຮຽບຮ້ອຍ ແລະ ສະອາດຈົບງາມ.
ພາບ-ຂ່າວ: ກົມປະຊາສຳພັນ ຫສນຍ